སུམ་རྟགས་ཀྱི་རྩ་བའི་ཚིག་སྦྱོར་ལ་མཚོན་ནའང་སྤྱི་ལོའི་དུས་རབས་བདུན་པའི་སྐབས་ཀྱི་གནའ་ཡིག་དང་རྩ་བ་ནས་མི་མཐུན་པ་མ་ཟད།བོད་དུ་སྐད་གསར་བཅད་སྔ་ཕྱི་རིམ་པར་མཛད་ཟིན་པའི་རྗེས་ཀྱི་ཡིག་སྲོལ་དང་སྤྱིར་ན་མི་མཐུན་པ་མེད་པ་འདི་ཡང་དཔྱད་གཞིའི་རྒྱུ་ཆེན་པོ་ཞིག་ཡིན་རུང་།སྔ་འཕྲོས་རྩོད་རྙོག་མི་འབྱུང་ཆེད་བཏང་སྙོམས་སུ་བཞག་ཐོག་བོད་དུ་གྲགས་ཆེ་བའི་ཐ་སྙད་གཅིག་དཔེ་མཚོན་དུ་བཞག་སྟེ་དཔྱད་ཞིབ་བྱ་རྒྱུ་ཡིན།དེ་ཡང་སུམ་ཅུ་པའི་མཆོད་བརྗོད་ཀྱི་མཐའ་མཇུག་ཏུ།སྡེབ་སྦྱོར་ལེགས་མཛད་མཁས་རྣམས་དང་།།བླ་མ་ལ་ཡང་ཕྱག་འཚལ་ནས།།ཞེས་དང་།མཇུག་བསྡུའི་སྐབས་ལུང་གི་དོན་དང་སྦྱོར་བ་དང་།།བླ་མའི་མན་ངག་གསུམ་སྦྱར་ནས།ཞེས་དང་།ཡང་བསླབ་པ་གང་ལ་དད་པ་ཡི།།གཞུང་ཉིན་བླ་མ་དག་ལས་བསྟན།།ཞེས་བླ་མ་བྱ་བའི་མཚན་ཐེངས་གསུམ་ཙམ་བྱུང་།དེ་ལ་ཞ་ལུ་ལོ་ཆེན་ཆོས་སྐྱོང་བཟང་པོའི་སུམ་རྟགས་ཀྱི་འགྲེལ་བར།བདག་ཉིད་ཀྱི་བླ་མ་པཎྚི་ཏ་ལྷ་རིག་པའི་སེང་གེ་དང་ཡིག་མཁན་ལི་བྱིན་དག་ལ་ཡང་ཕྱག་འཚམ་ནསཞེས་བྲམ་ཟེ་བྱ་བ་སྦས་ནས་གསུངས་ན་ཡང་།ཐོན་མིས་བྲམ་ཟེ་ལི་བྱིན་ལྟ་བུའི་ཕྱི་རོལ་པ་ལ་བླ་མར་བཟུང་ནས་ཕྱག་མཛད་པ་ག་ལ་སྲིད།འོན་ཀྱང་གཏམ་དཔེར།བླ་མས་གསུངས་ན།གང་ནས་གསུངས་གསུངས་ཟེར་བ་ལྟར་ཡིན་པས་གསུང་དུ་ཆུག།འདིར་དཔྱད་དོན་གཙོ་བོ་ནི་ཆོས་ལུགས་ཀྱི་མཁན་པོའམ་སློབ་དཔོན་ལ་བླ་མ་ཞེས་པའི་ཐ་སྙད་དེ་བོད་དུ་དུས་ནམ་ཙམ་ལུ་བྱུང་བ་དེ་ཡིན།ཁོ་བོས་བསམ་ན་གནའ་རབས་བོན་གྱི་ལུགས་ལ་ནི་གཤེན་ཟེར་བ་ལས་དེ་འདྲ་གཏན་ནས་མེད་ཅིང་།མཚན་འདི་བཙན་པོ་སྲོང་བཙན་སྒམ་པོའི་སྐབས་ལྟར་བཞག།དེ་ནས་མི་ལོ་བརྒྱ་ཕྲག་རེ་ཟུང་གི་རྗེས་ཁྲི་སྲོང་ལྡེ་བཙན་ཆབ་སྲས་ཀྱི་སྐུ་རིང་ལ་བོད་དུ་དམ་ཆོས་དར་ཞིང་རྒྱས་པའི་དུས་སྐབས་སུའང་བྱུང་མེད་པ་དུས་དེའི་རྡོ་རིང་དང་བྲག་བརྐོས་གནའ་ཡིག་ཁག་བཅུ་གྲངས་དང་།དྲིལ་བུའི་སྦྱར་བྱང་ཁག་གསུམ་བཅས་ཀྱི་ཡི་གེར་ཞིབ་བཤེར་བྱས་ཀྱང་།བླ་མ་ཞེས་པའི་མཚན་དེ་རིགས་གཅིག་ཀྱང་རྙེད་རྒྱུ་མི་འདུག་ཅིང་།རྡོ་བརྐོས་གནའ་ཡིག་དེ་རྣམས་ཀྱི་ཁྲོད་ཆོས་གཙིགས་ཀྱི་རྡོ་རིང་ཡང་མི་ཉུང་བ་ཞིག་མཆིས་ཏེ་དཔེར་ན།བཙན་པོ་ཁྲི་ལྡེ་སྲོང་བཙན་གྱི་སྐབས་བཞེངས་པའི་སྐར་ཆུང་གཙུག་ལག་ཁང་གི་རྡོ་རིང་གི་ཡིག་ཕྲེང་བར་དུ།བཙན་པོ་དབོན་སྲས་སྐུ་ཆུང་ངུར་བཞུགས་པ་ཡན་ཅད།ཆབ་སྲྀད་ཀྱི་མངའ་བདག་མཛད་པ་མན་ཆད་ཀྱང་།དགེ་སློང་ལས།དགེ་བའྀ་བཤེས་གཉེན་བརྐོས་ཏེ།ཆོས་ཐུགས་སུ་ཅྀ་ཆུད་ཆུད་དུ་བསླབས།ཞེས་དང་།ཡང་ཡིག་ཕྲེང་བར་དུ།བཅོམ་ལྡན་འདས་ཀྱི་རིང་ལུགས་བྱེད་པའྀ་རྣམས་ཆོས་འཁོར་ནས་བྱའོ་ཅོག་གི་བཀའ་ལ་ཡང་གཏོགས་སྟེ།ཆོས་འཁོར་གྱྀ་ལས་དབང་བྱེད་ཅྀང་དགེ་བའི་བཤེས་གཉེན་བྱེད་པར་བརྐོའོཞེས་འཁོར་པ་ལྟར་དེ་དུས་ཀྱང་དགེ་བའི་བཤེས་གཉེན་དང་།བཅོམ་ལྡན་འདས་ཀྱི་རིང་ལུགས་པ་ཞེས་གསལ་བ་ལས།བླ་མ་ཞེས་པའི་མཚན་དེ་ད་དུང་བྱུང་མེད་པ་གསལ་པོར་མཚོན་ཐུབ་པ་དཔེ་མཚོན་ཙམ་དུ་བཀོད་པ་དེ་དག་ལས་ཀྱང་།སུམ་རྟགས་ཀྱི་རྩ་བ་ནི་བཙན་པ་སྲོང་བཙན་སྒམ་པོའི་སྐུ་རིང་ལྟ་ཅི།ཐ་ན་བཙན་པོའི་རྒྱལ་རབས་ཀྱི་མཇུག་ཆར་ཡང་བྱུང་མེད་པ་ཤུགས་ལས་རྟོགས་ཐུབ་པ་ཡིན་ནོ།དེ་མིན་བོད་ཀྱི་སྤྱི་སྐད་ལ་དལ་བུས་འགྱུར་ལྡོག་འགྲོ་བ་དང་བསྟུན་ནས་ལོ་ཙཱ་བ་སོགས་ཀྱིས་བསྐྱར་བཅོས་ཡང་བཅོས་གནང་བའི་ཆོས་དཔེའི་རིགས་ཕུད།བཅོས་ལྷད་ཀྱི་མ་གོས་པའི་ཏུན་ཧོང་ས་ཕུག་ནས་ཐོན་པའི་བོད་བཙན་པོའི་དུས་རབས་ཀྱི་གནའ་ཡིག་གི་ཁྲོད་དུའང་བླ་མ་ཞེས་པའི་མིང་ཚིག་དེ་ཧ་ལམ་མཐོང་རྒྱུ་མེད་སྙམ།ཁོ་བོས་བལྟས་པའི་གནའ་ཡིག་ངོ་མ་གཅིག་ཁོ་ནའི་ནང་ཐ་སྙད་དེ་ལན་རེ་ཟུང་མཐོང་བ་ནི།ལུགས་ཀྱི་བསྟན་བཅོས་ཁག་དང་པོཞེས་པ་དེའི་ནང་ཡིན་ཏེ།དཔེར་ན་དྲིས་ལན་པར་དེ་ནི་བླ་མ་རྣམས་གྱིས་ཀྱང་།འོས་ཤིང་རན་པ་དང་།ཐོག་ཏུ་ཕེབས་ཤིང་།མྱི་བརྙས་པར་བྱ་སྟེ།ལེགས་པའི་ཆོས་གྱིས་བཀོལ་ལོ།འོག་མ་རྣམས་གྱིས་ཀྱང་།ལྟ་རྒྱབ་གཉིས་རྒྱུན་མྱི་ཆད་པཞེས་གསལ་བ་ལྟ་བུ་དེ་རིགས་ནི།ཆོས་སྟོན་པའི་བླ་མའི་གོ་དོན་རྩ་བ་ནས་མ་ཡིན་པར་མ་ཟད།ལེགས་པའི་ཆོས་གྱིས་བཀོལ་ཞེས་པའང་དམ་ཆོས་ཀྱི་དོན་མིན་པར་དྲང་བོའི་ལུགས་བཞིན་བསྐུལ་ཟེར་ཡིན་པ་བཅས་ནི་སྐབས་དེའི་ཞིང་བྲན་ལམ་ལུགས་ཀྱི་སྤྱི་ཚོགས་ནང་།དེ་ནི་བླ་འོག་སྟེ་ཚིག་ཟིན་ལྟར་གོང་རིམ་དང་འོག་རིམ་བྱ་བའི་གོ་དོན་ཁེ་གཙང་ཞིག་ཡིན་པ་དྲི་བ་དང་ཚིག་གྲོགས་ཀྱི་དངོས་དོན་ལས་གསལ་རྟོགས་ཐུབ་པས་མ་ཚད།བསླབ་བྱ་ཧྲིལ་པོའི་ནང་དོན་ལས་བལྟས་པ་ཙམ་གྱིས་ཤེས་ངེས།གནའ་ཡིག་དངོས་པར་མ་རང་ལ་གཟིགས་ན་ཐེ་ཚོམ་སྤུ་ཙམ་ཡང་སྐྱེ་དོན་མེད་དོ།